Aston Martin

Η Aston Martin (Άστον Μάρτιν, πλήρης εταιρική ονομασία: Aston Martin Lagonda Global Holdings plc) είναι βρετανική ανεξάρτητη εταιρεία παραγωγής υπερπολυτελών αυτοκινήτων υψηλών ταχυτήτων. Η εταιρεία ιδρύθηκε το 1913 από τους Λάιονελ Μάρτιν και Ρόμπερτ Μπάμφορντ.

 Υπό την καθοδήγηση του Ντέιβιντ Μπράουν από το 1947, η εταιρεία συνδέθηκε με τα ακριβά πολυτελή αυτοκίνητα υψηλών ταχυτήτων κατά τις επόμενες δύο δεκαετίες. Επίσης συνδέθηκε με τον φανταστικό χαρακτήρα Τζέιμς Μποντ, καθώς ο ηθοποιός που ενσάρκωνε τον χαρακτήρα στην ταινία Τζέιμς Μποντ, Πράκτωρ 007 εναντίον Χρυσοδάκτυλου οδήγησε μια Aston Martin DB5 για τις ανάγκες της ταινίας. Τα αυτοκίνητα της εταιρείας, επίσημα, θεωρούνται πολιτιστικά σύμβολα της Βρετανίας. Από το 1982, η εταιρεία είναι επίσημος προμηθευτής αυτοκινήτων για τον Πρίγκιπα της Ουαλίας. Εδώ να σημειωθεί ότι μια αυτοκινητοβιομηχανία μπορεί να αποκτήσει το καθεστώς προμηθευτή αυτοκινήτων για ένα μέλος της Βρετανικής βασιλικής οικογένειας έπειτα από βασιλικό ένταλμα. Σήμερα, η Aston Martin είναι εταιρεία με διεθνή παρουσία, καθώς έχει πάνω από 160 αντιπροσωπείες σε 53 χώρες, μεταξύ των οποίων και στην Ελλάδα. Η εταιρεία είναι εισηγμένη στο Χρηματιστήριο του Λονδίνου και στον Δείκτη FTSE 250. Επίσης, η ίδια εταιρεία είναι παραλήπτης του Βραβείου Επιχειρηματικότητας της Βασίλισσας (2003), για την εξαιρετική συμβολή της στο διεθνές εμπόριο. Ωστόσο, είναι αξιοσημείωτο και το ότι η Aston Martin έχει χρεωκοπήσει επτά φορές στην ιστορία της. Η Aston Martin διεξάγει τις περισσότερες επιχειρηματικές δραστηριότητες της σε τρεις χώρους. Τα κεντρικά γραφεία και το κύριο εργοστάσιο παραγωγής πολυτελών αυτοκινήτων και αυτοκινήτων υψηλής ταχύτητας στεγάζονται σε ένα χώρο έκτασης 22 εκταρίων στο Γκέιντον του Ουόρουικσαϊρ. Παλαιότερα, ο χώρος που στεγάζει τα κεντρικά γραφεία και το κύριο εργοστάσιο της εταιρείας ήταν βάση βομβαρδιστικών της Βασιλικής Πολεμικής Αεροπορίας. Στον ίδιο χώρο βρίσκεται και ένα κέντρο ανάπτυξης της Jaguar Land Rover. Σε ένα χώρο 36 εκταρίων στο Σαιντ Έιθαν της Ουαλίας βρίσκεται το εργοστάσιο παραγωγής του Aston Martin DBX και των μελλοντικών μοντέλων της εταιρείας Lagonda. Παλαιότερα η εταιρεία διατηρούσε ένα εργοστάσιο στο Νιούπορτ Πάγκνελ. Σήμερα αυτό το εργοστάσιο είναι η έδρα της Aston Martin Works, ενός τμήματος της εταιρείας που δουλεύει πάνω σε κλασικά αυτοκίνητα.Η Aston Martin έχει ανακοινώσει σχέδια διαφοροποίησης και επέκτασης της δραστηριότητάς της. Ασχολείται όλο και περισσότερο με την παραγωγή ταχυπλόων, ποδηλάτων, ειδών ένδυσης, υποβρυχίων και αεροσκαφών, κυρίως σε μια βάση αδειοδότησης. Η εταιρεία δραστηριοποιείται και στον τομέα των ακινήτων. Το 2020 εισήγαγε το πρώτο SUV στην ιστορία της, την Aston Martin DBX, το οποίο μπήκε στην παραγωγή στις 9 Ιουλίου 2020. Andrew Noakes: Aston Martin. Die DB-Modelle. Heel Verlag, Königswinter 2017, ISBN 978-3-95843-599-5 Andrew Whyte: Aston Martin DBs und Lagonda. Heel, Königswinter 1989, ISBN 3-922858-74-0 (Collector's guide 8). Henry Rasmussen: Aston Martin. Alle Serien-Sportwagen nach 1945. Motorbuch-Verlag, Stuttgart 1992, ISBN 3-613-01474-2. Jonathan Wood: Aston Martin DB4, DB5 & DB6. The complete Story. The Crowood Press, Marlborough 2000, ISBN 1-86126-330-9. Michael Schäfer: Aston Martin. Serienmodelle seit 1948. Motorbuch-Verlag, Stuttgart 2016, ISBN 978-3-613-03905-6 (Typenkompass, Basiswissen für Auto-Freunde). Michael Schäfer: Aston Martin & Lagonda. Serienmodelle seit 1948. Motorbuch-Verlag, Stuttgart 2008, ISBN 978-3-613-02928-6 (Typenkompass, Basiswissen für Auto-Freunde). Michael Schäfer: Die Aston Martin Lagonda Ltd. in Newport Pagnell. Einmalige Auflage. Schäfer, Fürth/Odenwald 1999, ISBN 3-9806142-0-4. Rainer W. Schlegelmilch, Hartmut Lehbrink: Aston Martin. Könemann, Köln 2000, ISBN 3-8290-4832-7. Rainer W. Schlegelmilch, Hartmut Lehbrink, Jochen von Osterroth: Aston Martin. Könemann, Königswinter 2005, ISBN 3-8331-1058-9. Ulrich Bez: Making Aston Martin. teNeues Verlag, Kempen 2013, ISBN 978-3-8327-9542-9.